Diari Oficial de la Generalitat Valenciana


Sumari del DOGV 6804, del 26-06-2012 (2012/6308)

ORDE 28/2012, de 22 de juny, de la Conselleria d'Educació, Formació i Ocupació, per la qual es convoquen subvencions públiques per a la realització de plans de formació professional per a l'ocupació, dirigits prioritàriament a treballadors empleats i es regula el procediment general per a la concessió d'ajudes durant l'exercici 2012.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6804

Data del DOGV
:   26-06-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/6308


Data del document
:   22-06-2012

Organisme emissor
:   Conselleria d'Educació, Formació i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 28/2012, de 22 de juny, de la Conselleria d'Educació, Formació i Ocupació, per la qual es convoquen subvencions públiques per a la realització de plans de formació professional per a l'ocupació, dirigits prioritàriament a treballadors empleats i es regula el procediment general per a la concessió d'ajudes durant l'exercici 2012. [2012/6308]  
Article 1. Objecte.   
Article 2. Tipologia, duració i termini d'execució dels plans de formació.  
Article 3. Entitats beneficiàries.  
Article 4. Obligacions de l'entitat beneficiària.  
Article 5. Convocatòria.  
Article 6. Sol·licituds d'ajudes.  
Article 7. Instrucció.  
Article 8. Condicions del pla de formació.  
Article 9. Determinació de la subvenció.  
Article 10. Proposta de resolució i tràmit d'audiència.  
Article 11. Resolució.  
Article 12. Normes sobre la impartició dels cursos.  
Article 13. Control, seguiment i supervisió.  
Article 14. Avaluació de l'eficàcia i impacte de la formació.  
Article 15. Avaluació de la qualitat de la formació.  
Article 16. Treballadors participants.  
Article 17. Certificació de la formació.  
Article 18. Elegibilitat del gasto, justificació i liquidació econòmica de les subvencions.  
Article 19. Bestreta de la subvenció.  
Article 20. Reintegrament de les subvencions.  
Article 21. Ajudes als alumnes desempleats.  
Article 22. Gestió.  
Disposicions addicionals  
Disposicions finals  
Annex I. Relació de sectors susceptibles de formalització de plans de formació  
  
  
Des del Consell Europeu de Lisboa de març de 2000, l'aprenentatge permanent constituïx un element essencial de les estratègies per a l'ocupació a tota la Unió Europea, no solament per a afavorir la competitivitat empresarial i l'ocupabilitat dels treballadors, sinó també la seua inclusió social. En este mateix sentit, en l'àmbit de la Comunitat, el suport a les accions dirigides a l'adquisició d'habilitats i competències professionals constituïx una línia estratègica d'acció del Consell, ja que permeten l'adaptació d'una societat i economia als continus processos de transformació.  
A Espanya, el Reial Decret 395/2007, de 23 de març, pel qual es regula el subsistema de formació professional per a l'ocupació, preveu la formació d'oferta com aquella que té com a objectiu facilitar als treballadors empleats i desempleats, una formació ajustada a les necessitats del mercat de treball; en desplegament del mencionat reial decret, el Ministeri de Treball i Assumptes Socials va dictar l'Orde TAS/718/2008, de 7 de març (BOE 18.03.08), en el capítol II de la qual determina les diferents modalitats de desenrotllament de la formació d'oferta.  
  
A la Comunitat, esta orde regula l'execució dels plans de formació dirigits prioritàriament als treballadors empleats, plans que podran estendre el seu desenrotllament fins al 30 de juny de 2013 i que permetran aprofundir en la integració dels subsistemes, ja que no sols permet el desenrotllament d'accions formatives en què podran participar tant treballadors en actiu com també desempleats, sinó que incorpora a més l'obligació que entre un 30 i un 40 per cent dels alumnes de les accions formatives siguen persones desempleades. Al mateix temps, l'orde arreplega la possibilitat que els plans de formació d'un sector específic de l'activitat econòmica valenciana no solament establisquen la realització d'accions per a satisfer les necessitats específiques de formació dels treballadors inclosos en eixe sector concret, sinó que també podran programar-se accions dirigides al reciclatge i requalificació de treballadors procedents d'altres sectors amb dificultats. Tot això en el marc de la formació professional que atenga el que establix la Llei Orgànica 5/2002, de 19 de juny, de les Qualificacions i de la Formació Professional.  
  
L'Orde s'emmarca així mateix en els eixos d'actuació per a l'ocupació i la formació, establits en el marc del Pacte Valencià per al Creixement i l'Ocupació (PAVACE II), que es va subscriure al setembre de 2008 entre la Generalitat i les organitzacions sindicals i empresarials més representatives de la Comunitat; en el PAVACE II s'indica que la formació al llarg de tota la vida és un element fonamental de millora de l'ocupabilitat dels treballadors i d'enriquiment del capital humà; a més afig que la formació permanent és un element clau per a millorar la productivitat a llarg termini, al mateix temps que facilita la transició dels treballadors entre sectors i entre ocupacions, de manera que afavorix la diversificació econòmica i permet un enfocament preventiu contra la desocupació.  
Finalment, cal destacar que en esta convocatòria s'incorporen per primera vegada com a beneficiaris dels plans de formació els centres inscrits i acreditats, en aplicació del Reial Decret Llei 3/2012, de 10 de febrer, de mesures urgents per a la reforma laboral, les disposicions finals sèptima i octava de la qual modifiquen en este punt el Reial Decret 395/2007 i l'Orde TAS/718/2008, respectivament.   
Per tot el que s'ha expressat anteriorment, fent ús de les facultats que em conferixen la Llei 5/1983 de 30 de desembre, de Govern Valencià, després d'escoltar el Consell Valencià de Formació Professional,  
  
ORDENE  
  
CAPÍTOL I  
Normes generals  
  
Article 1. Objecte   
Esta orde té com a objecte la convocatòria d'ajudes per a la realització de plans de formació dirigits prioritàriament a treballadors empleats, en l'àmbit de la Comunitat Valenciana, en el marc de l'Orde Ministerial TAS/718/2008, de 7 de març (BOE núm. 67, de 18 de març), dictada en desplegament del Reial Decret 395/2007, per la qual es regula el subsistema de formació professional per a l'ocupació, en matèria de formació d'oferta i s'establixen les bases reguladores per a la concessió de subvencions públiques destinades al seu finançament.  
  
Article 2. Tipologia, duració i termini d'execució dels plans de formació  
1. En funció dels objectius i de l'àmbit de la formació, s'establixen els següents tipus de plans de formació dirigits a la formació de treballadors de la Comunitat Valenciana:  
a) Plans de formació intersectorials, en competències transversals i horitzontals a diversos sectors de l'activitat econòmica o de competències específiques d'un sector per al reciclatge i requalificació de treballadors d'altres sectors, incloent-hi la formació dirigida a la capacitació per a la realització de funcions pròpies de la representació legal dels treballadors.   
b) Plans de formació sectorials integrats per accions formatives (especialitats) dirigides a la formació de treballadors d'un dels sectors que s'especifiquen en l'annex I, a fi de desenrotllar accions formatives d'interés general per a eixe sector, i satisfer necessitats específiques de formació. Les accions específiques programades en este tipus de plans també podran dirigir-se al reciclatge i la requalificació de treballadors procedents d'altres sectors en situació de crisi.  
  
c) Plans de formació intersectorials dirigits específicament als col·lectius de treballadors i socis de l'economia social.   
d) Plans de formació intersectorials dirigits específicament al col·lectiu d'autònoms.  
e) Plans de formació a desenrotllar per entitats i centres de formació acreditats o homologats.  
2. En tot cas, les accions formatives (especialitats) es referiran amb caràcter prioritari a formació certificable, que podrà impartir-se de manera modular; formació dirigida a la modernització de processos, béns i servicis; formació dirigida a la internacionalització de les empreses; formació necessària legalment per a l'exercici d'una professió. Almenys el 30% dels alumnes de cada pla haurà de rebre accions de tipus presencial en exclusiva.  
3. En els plans de formació intersectorials, almenys el 90% de les accions formatives (especialitats) programades pertanyeran al pla de referència intersectorial o als plans de referència de sectors no inclosos en l'annex I. No obstant això, també podran programar-se accions que proporcionen la formació necessària legalment per a exercir una professió en qualsevol dels sectors, incloent-hi els que s'indiquen en l'annex I. Els plans de referència figuraran en la pàgina web de la Conselleria d'Educació Formació i Ocupació. Amb caràcter excepcional, degudament justificat i amb l'autorització prèvia de l'òrgan instructor, la resta de les accions formatives programades podran no estar incloses en els plans de referència.  
4. En els plans de formació sectorials, almenys el 90% de les accions formatives (especialitats) programades pertanyeran al pla de referència del sector o al pla de referència intersectorial; els plans de referència figuraran en la pàgina web de la Conselleria d'Educació Formació i Ocupació. Amb caràcter excepcional, degudament justificat i amb l'autorització prèvia de l'òrgan instructor, la resta de les accions formatives programades podran no estar incloses en els plans de referència. Almenys el 60% dels alumnes es programaran en accions formatives del pla de referència del sector.  
5. Els plans de formació impartits per entitats o centres de formació acreditats o homologats s'organitzaran per a grups (cursos) de com a mínim 10 alumnes.   
6. Els plans de formació s'ajustaran al que establix l'article 16 de l'Orde TAS/718/2008, de 7 de març, i en estos s'haurà d'especificar la modalitat d'impartició de les accions formatives.  
7. Es podran finançar mòduls formatius amb una duració mínima de 4 hores «d'alfabetització informàtica», «sensibilització mediambiental», «promoció de la igualtat», «orientació professional» i «prevenció de riscos laborals». Esta formació podrà desenrotllar-se dins d'una determinada acció formativa o de manera separada.   
8. L'execució dels plans de formació es podrà iniciar un mes després de la presentació de la sol·licitud, sempre que s'adjunte tota la documentació prevista en l'orde; en qualsevol altre cas, el mes es comptarà a partir que esta es complete. En tot cas, l'execució dels plans s'iniciarà abans del 31 de desembre de 2012 i haurà de finalitzar abans del 30 de juny de 2013.  
  
Article 3. Entitats beneficiàries  
1. Són entitats beneficiàries d'estes ajudes:  
a) Per a l'execució dels plans de formació intersectorials previstos en l'article 2.1.a, les organitzacions empresarials i sindicals més representatives de la Comunitat Valenciana de caràcter intersectorial en ambdós casos, l'àmbit d'actuació del qual s'estenga a tota la Comunitat.  
  
Les organitzacions sindicals hauran d'acreditar així mateix que disposen de delegats de personal o membres de comités d'empresa en cada una de les províncies de la Comunitat Valenciana.   
Les organitzacions empresarials hauran d'acreditar així mateix la seua representativitat i la seua implantació intersectorial i territorial en cada una de les províncies de la Comunitat Valenciana.   
b) Per a l'execució dels plans de formació sectorial previstos en l'article 2.1.b, les entitats creades a l'empara de la negociació col·lectiva sectorial, així com les organitzacions empresarials amb domicili social o implantació a la Comunitat Valenciana que participen en la negociació col·lectiva en els sectors d'esta que s'indiquen en l'annex I, i les organitzacions sindicals que acrediten que disposen de delegats de personal o membres de comités d'empresa en els sectors que s'indiquen en l'annex I.   
c) Per a l'execució dels plans de l'economia social establits en l'article 2.1.c, les confederacions i federacions de cooperatives inscrites en el Registre Oficial de Cooperatives de la Comunitat Valenciana, així com les confederacions i federacions de societats laborals inscrites en el registre d'associacions professionals dependent de la Direcció General de Treball i Seguretat Laboral.  
d) Per a l'execució dels plans formatius dirigits a treballadors autònoms establits en l'article 2.1.d, les associacions professionals de treballadors autònoms, de caràcter intersectorial exclusivament, amb implantació en l'àmbit territorial de la Comunitat Valenciana d'acord amb el que establix l'article 9.1.a), b) i d) del Reial Decret 1613/2010, de 7 de desembre, si bé les referències territorials que s'hi contenen es consideraran efectuades a la Comunitat Valenciana.  
e) Per a l'execució dels plans de formació establits en l'article 2.1.e, els centres i entitats de formació acreditats o homologats amb seu social a la Comunitat Valenciana (incloent-hi aquells la naturalesa jurídica dels quals siga la de societat civil o comunitat de béns), que només podran desenrotllar les especialitats formatives per a les quals estiguen acreditats o homologats. Dins d'estos plans només podrà impartir-se formació certificable inclosa en algun dels plans de referència que figuren en la pàgina web de la Conselleria d'Educació, Formació i Ocupació.  
  
2. Els sol·licitants hauran d'acreditar capacitat suficient de mitjans materials, humans i organitzatius per a aconseguir els objectius establits en el programa, i complir la normativa sobre integració laboral de persones amb discapacitat o, si és el cas, l'exempció d'esta obligació, d'acord amb el que establix el Decret 279/2004, de 17 de desembre, del Consell de la Generalitat (DOCV núm. 4.907, de 21.12.2004).  
  
  
Article 4. Obligacions de l'entitat beneficiària  
A més de les arreplegades en l'article 14 de la Llei 38/2003, de 17 de novembre, General de Subvencions i la resta de normativa d'aplicació, són obligacions dels beneficiaris:  
- Sotmetre's a les actuacions de comprovació de la Conselleria d'Educació Formació i Ocupació, així com qualssevol altres que puguen realitzar els òrgans de control estatals o autonòmics, aportant tota la informació que els siga requerida d'acord amb els articles 45 i 46 de la LGS.  
- Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control durant un període mínim de tres anys a partir del tancament del programa operatiu, que en el present cas estén la seua vigència durant el període 2007-2013.  
  
- D'acord amb el que establix el Reglament (CE) 1828/2006, els beneficiaris donaran a conéixer de manera inequívoca que es tracta d'una acció subvencionada per la Conselleria d'Educació Formació i Ocupació de la Generalitat, el Ministeri d'Ocupació i Seguretat Social (Servici Públic d'Ocupació Estatal) i el Fons Social Europeu, de conformitat amb les instruccions i els models que a este efecte subministre la Direcció General de Formació i Qualificació Professional (d'ara en avant la DGFCP).   
- Portar compte separat de la subvenció concedida, obrint els subcomptes necessàries d'ingressos i gastos per cada acció (especialitat) subvencionada, assignant en els subcomptes de gastos, si és el cas, la part corresponent de gastos comuns que s'imputa en concret a l'acció (especialitat) subvencionada. En el cas d'entitats subjectes a comptabilitat pública, esta obligació s'adequarà als sistemes de comptabilització corresponents.  
- Acceptar la seua inclusió en la llista de beneficiaris que es publicarà d'acord amb el que fixa l'article 6 del Reglament (CE) núm. 1828/2006 de la Comissió, de 8 de desembre de 2006.  
- En el cas que hi haja subcontractació, s'haurà de demanar del subcontractista compromís d'aportar les factures o documents de valor probatori equivalent corresponents als gastos realment efectuats.  
  
  
CAPÍTOL II   
Procediment de concessió de subvencions  
  
Article 5. Convocatòria   
Amb caràcter general, el termini de presentació de sol·licituds serà de trenta dies naturals a comptar de l'endemà de la publicació d'esta orde en el Diari Oficial de la Comunitat Valenciana. No obstant això, per a les entitats establides en l'article 3.1.e, el termini finalitzarà el 29 de setembre de 2012  
  
Article 6. Sol·licituds d'ajudes  
1. Les sol·licituds s'han de presentar en model normalitzat en el registre d'entrada de la Direcció General de Formació i Qualificació Professional preferentment, sense perjuí de poder fer-ho en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara en avant, LRJPAC), inclosa la presentació, si és el cas, a través del corresponent registre telemàtic.  
  
2. A la sol·licitud caldrà adjuntar la documentació següent:  
a) Documentació acreditativa i identificativa del sol·licitant i el seu representant legal.  
b) Document d'identificació fiscal del sol·licitant.  
c) Declaració responsable de no trobar-se en els supòsits dels apartats 2 i 3 de l'article 13 de la Llei General de Subvencions  
d) Dades de domiciliació bancària segons model normalitzat.  
e) Autorització expressa a la Direcció General de Formació i Qualificació Professional per a obtindre a través de tècniques electròniques, informàtiques o telemàtiques les dades acreditatives que indiquen que l'entitat sol·licitant es troba al corrent del compliment de les seues obligacions tributàries amb la hisenda estatal i amb la hisenda autonòmica valenciana, així com de les seues obligacions amb la Seguretat Social. En qualsevol altre cas, hauran d'aportar-se certificats originals positius, o una còpia compulsada, de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressiva d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data d'atorgament de l'ajuda.   
f) En el cas de les organitzacions empresarials que sol·liciten subvenció per a la realització de plans de formació intersectorials, documentació acreditativa de la seua representativitat i implantació intersectorial i territorial.  
g) En el cas de les associacions representatives de treballadors autònoms de caràcter intersectorial, la documentació a què es referixen les lletres a, b i de l'article 9.1 del Reial Decret 1613/2010, de 7 de desembre.  
h) En el cas dels centres i entitats de formació, hauran d'aportar addicionalment:  
- Relació prioritzada de les accions formatives (especialitats).  
- Compromís de col·laboració amb l'empresa o empreses que incorporaran els seus treballadors al pla de formació, segons el model normalitzat que es descarregarà de la pàgina web de la Conselleria d'Educació Formació i Ocupació, Secretaria Autonòmica de Formació i Ocupació.  
  
- Declaració en model normalitzat de l'empresa o empreses que incorporaran els seus treballadors al pla de formació sobre les ajudes públiques que tinguen concedides o sol·licitades per a esta mateixa acció, així com de les ajudes de mínim rebudes durant els dos exercicis fiscals anteriors i durant l'exercici fiscal en curs als efectes de comprovació del compliment dels límits establits en el Reglament 1998/2006, de 15 de desembre de 2006, de la Comissió.   
- En cas que la formació es dirigisca a treballadors d'empreses que tinguen fins a 10 treballadors, hauran d'aportar l'últim TC2 presentat.  
  
i) Declaració responsable sobre el compliment de la normativa sobre integració laboral de persones amb discapacitat o, si és el cas, l'exempció de la dita obligació.   
j) En el cas d'incloure teleformació o formació mixta, cal aportar les claus d'accés a la corresponent plataforma web.  
k) El projecte que continga el pla formatiu de l'entitat es presentarà en una única sol·licitud en suport magnètic i/o paper, segons model facilitat a este efecte.  
  
Article 7. Instrucció  
Les sol·licituds seran sotmeses a una fase d'instrucció en què es verificarà el compliment dels requisits exigits.   
S'inadmetran sense possibilitat d'esmena i s'arxivaran les sol·licituds que no complisquen algun dels requisits següents:  
- Documentació acreditativa i identificativa del sol·licitant i el seu representant legal.  
- Projecte dels cursos que es vol impartir en la forma indicada en esta orde.  
- Quantia de la subvenció sol·licitada.  
La instrucció de les sol·licituds correspondrà al Servici de Gestió de la Formació Professional per a l'Ocupació.  
  
Article 8. Condicions del pla de formació  
1. Els plans de formació hauran de complir els criteris següents:  
  
a) Adequació de l'oferta formativa del pla a les necessitats de l'àmbit o sector a què va dirigit.  
b) Capacitat acreditada de l'entitat sol·licitant per a desenrotllar el pla, tenint en compte experiències anteriors i els mitjans personals i materials propis o aliens posats a disposició per a la seua execució.  
c) Aspectes tècnics relatius a les accions formatives (especialitats) que integren el pla: objectius, continguts, instal·lacions, mitjans didàctics i materials establits, mecanismes de seguiment, avaluació i control de l'aprenentatge.   
2. En el cas de centres i entitats de formació es valoraran els criteris següents:  
- Formació dirigida a treballadors d'empreses de fins a 10 treballadors, 10 punts.  
- Formació necessària legalment per al desenrotllament d'una professió, 10 punts.  
3. La valoració serà efectuada per un grup de quatre tècnics designats pel cap del Servici de Gestió de la Formació Professional per a l'Ocupació, que el presidirà, o la persona que el substituïsca.  
  
Article 9. Determinació de la subvenció  
1. Per a fixar la quantia de la subvenció s'aplicaran els mòduls econòmics màxims següents (cost per participant i hora de formació) segons la modalitat d'impartició de la formació:  
a) Presencial: 8 euros en el supòsit de nivell bàsic de la formació i 11 euros en el supòsit de nivell mitjà-superior;  
b) Teleformació: 5,5 euros;  
c) Mixta: s'aplicaran els mòduls anteriors en funció de les hores de formació presencial i teleformació que tinga l'acció formativa (especialitat).  
En la modalitat d'impartició presencial, el mòdul de nivell bàsic que capacita per a desenrotllar competències i qualificacions bàsiques s'aplicarà quan s'haja d'impartir formació en matèries transversals o genèriques; mentres que el mòdul de «nivell superior» s'aplicarà quan la formació incorpore matèries que impliquen especialització o capacite per a desenrotllar competències de programació o direcció.   
  
2. Per als plans de formació de caràcter intersectorial establits en l'article 2.1.a, la subvenció es determinarà tenint en compte el pressupost establit per a este tipus de plans de formació, i els mòduls econòmics, d'acord amb els criteris següents:  
a) Un 50% del total previst es destinarà a les organitzacions sindicals, i l'altre 50% a les organitzacions empresarials.  
b) El 50% destinat a les organitzacions empresarials es distribuirà entre estes en proporció a la seua representativitat i implantació intersectorial i territorial.  
c) El 50% destinat a les organitzacions sindicals es distribuirà entre estes proporcionalment al seu nombre de delegats de personal i membres de comités d'empresa.  
3. Per als plans formatius de caràcter sectorial establits en l'article 2.1.b, la quantia de la subvenció estarà determinada pel pressupost destinat a finançar este tipus de plans de formació, i els mòduls econòmics, d'acord amb els criteris següents:  
a) Es procedirà, en primer lloc, a fixar la quantitat destinada a cada sector, per la qual cosa un 20% de la quantitat global es distribuirà a parts iguals entre els sectors; el 80% restant es distribuirà entre els sectors que figuren en l'annex en proporció a la població ocupada en cada un d'estos.  
b) La quantitat fixada per a cada sector es distribuirà:  
- Un 50% per al conjunt de organitzacions empresarials i un 50% per al conjunt de organitzacions sindicals;  
- El 50% destinat a les organitzacions empresarials es distribuirà entre estes en proporció a la seua implantació territorial en la negociació col·lectiva;  
- El 50% destinat a les organitzacions sindicals es distribuirà entre estes proporcionalment al nombre de delegats de personal i membres de comités d'empresa.  
4. Per als plans de formació de l'economia social i dels treballadors autònoms, previstos en les lletres c i d de l'article 2.1, la subvenció estarà determinada pel pressupost establit per a cada un dels dos tipus de plans formatius i es distribuirà entre les entitats beneficiàries.  
  
5. Per als centres o entitats de formació acreditades o homologades es destinarà la quantitat fixada en la convocatòria, per a la qual cosa mensualment es resoldrà sobre les sol·licituds presentades en el mes anterior.  
6. Pel concepte costos d'auditoria es podrà imputar fins a l'1% de la quantia subvencionada en el pla formatiu, excloses les ajudes als alumnes, amb un límit de 25.000 €.  
7. Per a la determinació del finançament addicional per a les ajudes als alumnes desempleats, es calcularà l'import corresponent al nombre teòric d'alumnes desempleats i amb discapacitats que puguen assistir al pla de formació, import que en cap cas es considerarà integrant del seu patrimoni.  
8. La quantitat corresponent a cada entitat beneficiària, fixada d'acord amb el que s'indica anteriorment, serà corregida de manera proporcional al grau d'execució de l'últim pla de formació que haja desenrotllat. L'import que supose la dita correcció incrementarà l'import, dins del mateix grup de distribució, entre les restants entitats beneficiàries.  
  
  
Article 10. Proposta de resolució i tràmit d'audiència  
1. A la vista de l'expedient i dels informes preceptius que s'emeten, es formularà una proposta de resolució provisional degudament motivada, que serà sotmesa, si és el cas, al tràmit d'audiència de l'entitat sol·licitant perquè en el termini de 10 dies presente les al·legacions que considere oportunes.  
2. Quan l'import de la subvenció en la proposta de resolució provisional siga inferior al que figura en la sol·licitud, s'instarà al beneficiari perquè en el termini esmentat en el punt anterior accepte i reformule el pla de formació a la quantitat de la proposta de resolució, que en tot cas haurà de respectar l'objecte, les condicions i la finalitat de la subvenció. La reformulació determinarà les condicions previstes per a cada pla en l'article 2.  
3. Tenint en compte allò que s'ha al·legat pel sol·licitant en el tràmit d'audiència i la reformulació del pla de formació, si és el cas, l'òrgan instructor formularà la proposta de resolució definitiva, que podrà excloure les accions formatives (especialitats) que no s'ajusten al que establix l'article 2.  
4. En el cas de centres o entitats acreditades i homologades, s'emetrà mensualment la proposta de resolució en què es prendran en consideració els projectes presentats en el mes anterior. Es concedirà un màxim de 5 grups (cursos) per entitat amb caràcter global; no obstant això, podrà concedir-se nombre més gran d'accions si hi ha disponibilitat pressupostària.  
  
Article 11. Resolució   
1. A la vista de la proposta de resolució definitiva, la consellera d'Educació, Formació i Ocupació o òrgan en qui delegue resoldrà el procediment.  
El termini per a resoldre i notificar la resolució del procediment serà de quatre mesos, comptats des de la data de publicació d'esta orde. Si transcorregut este termini no s'ha dictat una resolució, la sol·licitud es considerarà desestimada per silenci administratiu.  
2. A la resolució de concessió s'ha d'adjuntar el corresponent pla de formació, les seues condicions d'execució, així com les accions formatives (especialitats) a desenrotllar i els alumnes a formar. Així mateix, preveurà una quantia addicional amb l'import de les ajudes corresponents al nombre teòric d'alumnes desempleats i amb discapacitats que puguen assistir al pla de formació subvencionat, import que en cap cas es considerarà integrant del seu patrimoni.  
3. D'acord amb el que establix l'article 13.2 de l'Orde TAS/718/2008, les entitats beneficiàries podran sol·licitar la modificació de la resolució original. L'execució de la modificació proposada només podrà ser iniciada a partir del moment en què sol·licite, sense que això implique cap compromís per a l'administració pel que fa a la seua aprovació. En cas que esta modificació implique la inclusió d'una acció formativa (especialitat) no establida en la sol·licitud inicial, s'haurà de tindre en compte allò que s'ha indicat en l'article 2.  
Les entitats beneficiàries podran redistribuir el nombre d'alumnes aprovats per a cada acció (especialitat) sense necessitat de sol·licitar la modificació d'esta, sempre que no se supere, en cap cas, el 20% dels alumnes aprovats per a cada acció.   
  
CAPÍTOL III   
Procediment de gestió de les subvencions  
  
Article 12. Normes sobre la impartició dels cursos  
1. La gestió d'estes ajudes correspondrà a la Direcció General de Formació i Qualificació Professional.  
2. Per a l'execució del corresponent pla, es tindrà en compte el que establix l'article 17 de l'Orde TAS/718/2008.  
3. No podrà iniciar-se cap curs que tinga com a finalitat donar accés a carnets professionals o altres activitats o professions regulades sense disposar prèviament de la pertinent autorització administrativa, quan siga preceptiva d'acord amb la normativa corresponent.  
4. A excepció dels centres o entitats acreditats o homologats, es podrà subcontractar, per una sola vegada, l'execució de l'activitat formativa subvencionada fins al 95% de l'import de la subvenció concedida, i haurà d'assumir l'entitat beneficiària en tot cas el control i la direcció de l'execució del Pla. La subcontractació se subjecta als requisits i condicions previstes en l'article 29 de la LGS. En tot cas, la contractació de persones físiques per a la impartició de la formació subvencionada no es considerarà subcontractació.  
5. La gestió de l'execució i justificació del pla formatiu s'efectuarà a través de l'aplicació informàtica establida a este efecte.  
6. Las entitats beneficiàries hauran de remetre a l'òrgan gestor una «comunicació d'inici» de la formació que desenrotllaran, almenys 4 dies naturals abans de l'inici de cada un dels grups (cursos), en la qual s'ha d'especificar el lloc, la data i l'horari de la seua realització, utilitzant la corresponent aplicació informàtica.  
7. Es comunicarà la relació de participants que inicien el grup (curs) en els tres primers dies lectius, i es podran incorporar com a màxim fins al dia que represente el 25% de les hores lectives corresponents. Tots els alumnes participants hauran d'estar donats d'alta en l'aplicació informàtica de gestió.  
8. La falta de comunicació en els terminis esmentats o l'incompliment de les condicions establides en els anteriors apartats implicarà que el corresponent grup formatiu (curs) es considere no realitzat, llevat que esta omissió es dega a causes imprevistes, degudament justificades i comunicades en el moment en què es produïsquen.  
9. Els grups formatius (cursos) que s'hagen iniciat amb anterioritat a la notificació de la corresponent resolució hauran d'efectuar les preceptives notificacions en els terminis indicats en suport de paper, i, en el supòsit que fóra aprovada la corresponent subvenció, hauran d'introduir les dades en l'aplicació informàtica en el termini de dos mesos des de la notificació de la resolució de concessió.   
  
Article 13. Control, seguiment i supervisió  
1. Amb el suport tècnic que es puga demanar amb esta finalitat, l'òrgan gestor durà a terme actuacions de seguiment i control en temps real i ex post.  
De la mateixa manera, les entitats beneficiàries estaran sotmeses a les actuacions de fiscalització de la resta d'organismes de la Generalitat Valenciana, estatals i comunitaris aplicables.  
2. La Direcció General de Formació i Qualificació Professional podrà demanar i revisar la documentació justificativa dels gastos efectivament realitzats corresponents a les accions formatives (especialitats) de cada pla formatiu.  
  
Article 14. Avaluació de l'eficàcia i impacte de la formació  
La Direcció General de Formació i Qualificació Professional podrà realitzar una avaluació externa respecte de les accions de formació contínua, gestionades a través dels plans de formació d'àmbit de la Comunitat Valenciana, tant pel que fa a la seua planificació (detecció de necessitats, definició d'objectius i organització de les accions) com a la seua execució (eficàcia, eficiència i impacte de la formació), amb la finalitat d'extraure conclusions que puguen servir per a introduir millores en el funcionament de la formació professional contínua.  
  
Article 15. Avaluació de la qualitat de la formació  
De conformitat amb el que establix l'article 33.5 de l'Orde TAS/718/2008, les entitats beneficiàries avaluaran la qualitat de les accions de formació, per a la qual cosa hauran de destinar a esta finalitat fins al 5% de la subvenció concedida. Els resultats d'esta avaluació els ha d'aportar l'entitat beneficiària, junt amb la justificació de gastos.  
  
Sense perjuí de la utilitat que estes avaluacions tenen per a les entitats beneficiàries i els centres o institucions que impartisquen la formació, la Conselleria d'Educació, Formació i Ocupació podrà requerir informació complementària, a fi d'analitzar la qualitat de les accions de formació contínua desenrotllades en el marc dels plans de formació regulats en esta orde.  
  
Article 16. Treballadors participants  
1. En els plans de formació subvencionats amb càrrec a esta orde, els treballadors empleats hauran de ser almenys el 60% dels participants en estos plans.  
Els treballadors desempleats que participen en un pla de formació hauran d'estar inscrits com a desempleats en els centres SERVEF d'ocupació, i hauran de suposar un mínim del 30% dels alumnes participants en el Pla.  
Els interessats hauran de sol·licitar la seua participació en les accions formatives (especialitats) oferides en els diferents plans de formació, i per a fer-ho han d'utilitzar l'imprés de sol·licitud, que es podrà obtindre a través de la pàgina web de la Conselleria d'Educació Formació i Ocupació, Secretaria Autonòmica de Formació i Ocupació.  
Les sol·licituds de participació hauran de ser custodiades per les entitats beneficiàries de les subvencions i estar a disposició dels òrgans de control.  
2. La selecció dels alumnes l'ha de fer l'entitat beneficiària, respectant els col·lectius prioritaris previstos en l'article 6.1 de l'Orde TAS/718/2008, així com, en els plans formatius de caràcter sectorial, treballadors procedents de sectors en crisi per al seu reciclatge i requalificació, d'acord amb el que establix l'article 24.1 del Reial Decret 395/2007, de 23 de març.  
Així mateix, tindran prioritat els treballadors contractats a l'empara de l'article 7 del Reial Decret Llei 3/2012, de 10 de febrer, de mesures urgents per a la reforma del mercat laboral, en el qual es regula la transformació dels contractes en pràctiques, de relleu i de substitució en indefinits.  
  
Article 17. Certificació de la formació  
L'entitat beneficiària entregarà a cada participant que haja finalitzat la formació un diploma acreditatiu de la realització de l'acció formativa (especialitat d'acord amb el model normalitzat, en què com a mínim es facen constar la denominació de l'especialitat, els continguts formatius, calendari de desenrotllament i les hores de formació rebudes, amb especificació, si és el cas, de les hores presencials o a distància).   
  
Els diplomes acreditatius a què es fa referència en el paràgraf anterior hauran d'incloure l'emblema de la Conselleria d'Educació, Formació i Ocupació, el Fons Social Europeu i el Ministeri d'Ocupació i Seguretat Social (Servici Públic d'Ocupació Estatal), i ser entregats o remesos als participants en el termini màxim de dos mesos, a partir de la data de finalització de l'acció formativa (especialitat) en què hagen participat.  
  
  
CAPÍTOL IV  
Procediment de justificació,  
comprovació i pagament de les subvencions  
  
Article 18. Elegibilitat del gasto, justificació i liquidació econòmica de les subvencions   
1. Els costos que es puguen finançar seran els que figuren en l'Orde TAS/718/2008, per la qual es desplega el Reial Decret 395/2007, de 23 de març, pel qual es regula el subsistema de formació professional per a l'ocupació, en matèria de formació d'oferta, i s'establixen les bases reguladores per a la concessió de subvencions destinades al seu finançament.  
2. Per a procedir a la justificació i posterior liquidació final de la subvenció, el beneficiari haurà d'omplir i remetre a l'òrgan gestor un compte justificatiu amb aportació d'informe d'auditor, d'acord amb el que establix l'article 74 del Reglament de la Llei 38/2003, de 17 de novembre, General de Subvencions, aprovat per Reial Decret 887/2006, de 21 de juliol, i d'acord amb l'Orde EHA/1434/2007/, de 17 de maig. Les ajudes als alumnes es justificaran d'acord amb el que preveu l'article 22 d'esta orde.  
En cap cas es permetrà la compensació entre els conceptes subvencionats  
El compte justificatiu es presentarà a través de l'aplicació informàtica que, si és el cas, es facilite i incorporarà una memòria econòmica abreujada que arreplegarà els punts previstos en les lletres a, d, e, f i g de l'article 72.2 de l'esmentat reglament, sense perjuí de l'obligació de les entitats beneficiàries de mantindre a disposició de l'òrgan gestor la documentació que figure en l'article 72.2.b.  
L'auditor haurà d'haver comprovat, almenys, el 70% dels justificants. A més, als efectes del que preveu l'article 73 del RLGS, comprovarà que el beneficiari ha estampillat l'original dels justificants fent constar el número d'expedient, la quantia imputada i el percentatge de cofinançament comunitari.  
3. El compte justificatiu, juntament amb l'informe de l'auditor i l'acreditació d'haver ingressat l'import corresponent a la diferència entre la quantitat justificada i la rebuda en concepte de bestreta, si és el cas, s'ha de remetre en el termini màxim de tres mesos a partir de la finalització del corresponent pla. En este compte s'ha d'incloure:  
- Certificat d'execució del Pla de Formació, firmat pel representant legal de l'entitat beneficiària, que serà generat per l'aplicació informàtica designada a este efecte.  
- Certificat de costos, firmat pel representant legal de l'entitat beneficiària, que serà generat per l'aplicació informàtica designada a este efecte.  
- Declaració d'altres costos associats, si n'hi ha, entitat beneficiària, que serà generat per l'aplicació informàtica que designe.  
  
- Llistat d'imputacions per acció formativa (especialitat) i grup (curs), entitat beneficiària, que serà generat per l'aplicació informàtica que es designe.  
- Certificat sobre percepció d'altres ajudes, que cofinancen el pla, firmat pel representant legal de l'entitat beneficiària  
- Memòria relativa a les actuacions d'avaluació i control, firmat pel representant legal de l'entitat beneficiària  
- Justificant de devolució a la Conselleria d'Educació, Formació i Ocupació de la quantia de la subvenció no utilitzada si la quantitat justificada fóra inferior a la bestreta rebut.  
- Identificació del subcompte d'ingressos on es comptabilitza la subvenció concedida. Relació de subcomptes de gastos utilitzats per a la gestió de la subvenció.   
Tots estos documents hauran de ser segellats per l'auditor que haja revisat el compte justificatiu.  
L'informe de l'auditor haurà de cobrir el contingut que figura en l'annex III de la Resolució de 18.03.2011, del Servici Públic d'Ocupació Estatal, publicada en el BOE núm. 76 de 30.03.2011.  
  
  
Article 19. Bestreta de la subvenció   
Podrà anticipar-se a l'entitat beneficiària fins al 75% de l'import de l'ajuda, previ atorgament de les garanties legalment exigibles, o el percentatge que es fixe mitjançant un acord del Ple del Consell. Les bestretes se sol·licitaran en el termini d'un mes des de l'inici efectiu del pla de formació.  
D'acord amb el que preveu l'article 19.5 de la Llei General de Subvencions, els rendiments financers que es generen pels fons lliurats als beneficiaris no incrementaran l'import de la subvenció concedida, en raó a l'escassa quantia d'estos i la dificultat de la seua aplicació a les activitats subvencionades i del seu seguiment i control.  
  
  
Article 20. Reintegrament de les subvencions  
1. Les subvencions atorgades a l'empara d'esta orde podran ser objecte de reintegrament total o parcial, comprés l'interés de demora des del moment de l'abonament d'aquelles fins a la data en què s'acorde la procedència del reintegrament, en els supòsits establits en els apartats 1 i 2 de l'article 37 de la Llei General de Subvencions, desplegats en els articles 91 i següents del seu Reglament, i en els d'incompliment de les obligacions establides en esta orde.  
2. D'acord amb el resultat de la revisió de la documentació justificativa de gastos realitzada segons el que establix l'article 13.2, es procedirà a la minoració de la subvenció concedida a excepció de l'ajuda als alumnes, en el percentatge de desviació detectat.  
3. La falta de comunicació de l'inici dels grups (cursos) en el termini i forma previstos en esta orde determinarà la minoració del grup (curs) corresponent.  
4. Seran causes específiques de revocació de la subvenció concedida i, si és el cas, de reintegrament d'esta:  
a) Percebre per qualsevol concepte alguna quantia o remuneració de l'alumnat participant en l'acció subvencionada.  
b) Qualsevol un altre motiu que perjudique el fi últim pel qual la subvenció haja sigut concedida.  
c) La falsedat de les dades contingudes en el compte justificatiu de gastos.  
d) L'incompliment de les condicions establides en esta orde per a la subcontractació.  
Tot això sense perjuí del que establix la LGS pel que fa a infraccions i sancions administratives en matèria de subvencions.  
Les quantitats a reintegrar tindran la consideració d'ingressos de dret públic de naturalesa no tributària, i s'hi podrà aplicar, als efectes del càlcul, l'interés legal dels diners en els termes establits en l'article 38 de la LGS.  
5. La consellera d'Educació, Formació i Ocupació, o òrgan en qui delegue, dictarà una resolució en el termini de 12 mesos des de la data de l'acord d'inici, exigint, si és procedent, el reintegrament.   
  
CAPÍTOL V  
De les ajudes als alumnes desempleats  
  
Article 21. Ajudes als alumnes desempleats  
Els desempleats que assistisquen a algun dels plans de formació subvencionats amb càrrec a esta orde percebran en concepte d'ajuda de transport, amb la sol·licitud prèvia, 1,5 euros per dia d'assistència.   
Les persones desempleades amb discapacitat percebran addicionalment una beca de 9 euros per dia d'assistència. La discapacitat haurà de ser acreditada per l'administració competent.  
  
Article 22. Gestió   
D'acord amb el que establix l'article 28.1 de l'Orde TAS/718/2008, de 7 de març, les entitats beneficiàries col·laboraran en la gestió de les beques i ajudes als alumnes.  
La Direcció General de Formació i Qualificació Professional entregarà a les referides entitats l'import de les ajudes corresponents al nombre teòric d'alumnes desempleats i amb discapacitats que puguen assistir al pla de formació que li ha sigut subvencionat, import que en cap cas es considerarà integrant del seu patrimoni.  
  
Les entitats hauran de:  
- Depositar fins al seu posterior lliurament als beneficiaris la quantitat transferida en concepte d'ajudes/beques, en un compte separat de titularitat de l'entitat col·laboradora i comunicar al Servici de Gestió de la Formació Professional per a l'ocupació el número d'este compte.  
  
- Comprovar que els alumnes que accedixen a estes ajudes es troben inscrits com a desempleats en el SERVEF en el moment de l'inici del grup (curs).  
- Comprovar que els alumnes desempleats amb algun tipus de discapacitat acrediten esta condició, per mitjà del corresponent certificat emés per l'administració competent;  
- Comprovar els dies d'assistència al corresponent grup (curs);  
  
- Entregar als alumnes beneficiaris els fons que els corresponguen en concepte d'ajuda de transport i/o beca, segons els dies assistits i justificats;  
- Justificar dins del termini de presentació del compte justificatiu, davant del Servici de Gestió de la Formació Professional per a l'Ocupació, la utilització correcta dels fons rebuts per a ajudes de transport i beques als alumnes desempleats, per a la qual cosa hauran de presentar una memòria en què figure la relació d'alumnes beneficiaris, fitxa de control dels dies d'assistència al grup (curs), ajudes i/o beques abonades i el concepte d'estes, i han d'omplir i firmar els documents generats per l'aplicació informàtica.  
  
- Dins del mateix termini, l'entitat haurà de procedir a l'ingrés en el compte número 8248-6699-60-3230926782 del BSCH (Banco Santander Central Hispano) dels romanents no aplicats, i acreditar-ho davant del mateix òrgan.  
  
DISPOSICIONS ADDICIONALS  
  
Primera  
Es destina per a atendre les subvencions que es concedisquen per a la realització de plans de formació, a l'empara de la present orde, un import màxim de 02.854.199 € amb càrrec a la línia pressupostària T5644000 del subprograma 322.52 «Formació i qualificació professional», del pressupost de la Conselleria d'Educació, Formació i Ocupació.   
D'esta quantitat, fins al 80 per cent és susceptible de ser cofinançada pel Fons Social Europeu (FSE) amb, càrrec al Programa Operatiu Plurirregional d'Adaptabilitat i Ocupació número 2007ES05UPO001, aprovat amb data 14 de desembre de 2007 per al període 2007-2013.  
  
- Per als plans formatius establits en l'article dos u, apartat a) d'esta orde es destinaran 4.500.000 €.  
- Per als plans formatius establits en l'article dos u, apartat b) d'esta orde es destinaran 2.500.000 €.  
- Per als plans formatius establits en l'article dos u, apartat c) d'esta orde es destinaran 365.000 €.   
- Per als plans formatius establits en l'article dos u, apartat d) d'esta orde es destinaran 365.000 €.  
- Per als plans formatius establits en l'article dos u, apartat e) d'esta orde es destinaran 2.600.000 €.  
- Per a les ajudes establides per als alumnes desempleats assistents als plans formatius es destinaran 300.000 €.  
Cas que, valorades totes les sol·licituds, no s'esgote la quantitat assignada a cada modalitat, la diferència podrà incrementar, mitjançant una resolució de la consellera d'Educació, Formació i Ocupació, o òrgan en què delegue, la dotació establida per a les restants modalitats.  
  
  
Segona   
En relació amb esta orde d'ajudes s'establix el següent règim de delegació de competències:  
1. Es delega en el secretari autonòmic de Formació i Ocupació la resolució dels recursos administratius que es puguen interposar contra els actes dictats en virtut d'esta orde.  
2. Es delega en el director general de Formació i Qualificació Professional:  
a) La resolució de sol·licituds i els actes i documents de retenció de crèdit, autorització de gasto, disposició de crèdit, reconeixement d'obligacions i proposta de pagament, dins dels límits legals i reglamentaris referits a la gestió de les subvencions.  
b) La resolució d'incidències.  
c) La resolució de devolució de les garanties per lliurament de bestretes.  
d) La minoració de les subvencions concedides.  
e) La incoació i resolució dels expedients de revocació de les subvencions concedides.  
f) La resolució dels expedients de reintegrament de les subvencions concedides.  
3. Es delega indistintament la firma de tots els documents comptables associats que es requerisquen per a la gestió de les subvencions en les persones titulars de la Direcció General de Formació i Qualificació Professional i de la Subdirecció General de Formació i Qualificació Professional, així com la resolució de suspensió cautelar del desenrotllament del grup (curs).  
Tercera  
Per a allò que esta orde no establisca serà aplicable:  
En el cas dels plans formatius regulats en el capítol I, l'Orde TAS/718/2008, de 7 de març (BOE núm. 67 de 18 de març), i amb caràcter general la Llei 38/2003, de 17 de novembre, General de Subvencions.  
  
Quarta  
1. Amb caràcter general, estes ajudes són compatibles amb el Mercat Comú, segons l'article 107.3 del Tractat de Funcionament de la Unió Europea, i queden dispensades de l'obligació de notificació establida en l'article 108.3 del Tractat i de comunicar-les, d'acord amb el que establix l'article 3.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
2. No obstant això, les ajudes per a l'execució de plans de formació per entitats i centres de formació acreditats o homologats s'acullen al règim de minimis, establit en el Reglament 1998/2006 de la Comissió de 15 de desembre de 2006 relatiu a l'aplicació dels articles 87 i 88 del Tractat CE a les ajudes de minimis, publicat en el DOUE de data 28 de desembre de 2006, i no podran concedir-se a empreses dels sectors següents:  
a) Pesca i aqüicultura, segons es preveuen en el Reglament (CE) núm. 104/2000 del Consell.  
b) Producció primària dels productes agrícoles que figuren en la llista de l'annex I del Tractat.  
c) Empreses que operen en la transformació i comercialització dels productes agrícoles que figuren en la llista de l'annex I del Tractat, en els casos següents:  
- Quan l'import de l'ajuda es determine en funció del preu o de la quantitat dels dits productes adquirits a productors primaris o comercialitzats per les empreses interessades.  
- Quan l'ajuda depenga de que es repercutisca totalment o parcialment sobre els productors primaris (agricultors).  
d) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres gastos d'explotació vinculats a l'activitat d'exportació.  
e) Empreses que reben ajudes subordinades a un ús de béns nacionals amb preferència sobre els béns importats.  
f) Carbó, segons es definix en el Reglament (CE) núm. 1407/2002.   
g) Empreses que realitzen per compte d'altre operacions de transport de mercaderies per carretera, queden excloses les ajudes per a l'adquisició de vehicles de transport.  
h) Queden excloses, així mateix, les empreses en crisi.   
D'altra banda, l'aplicació d'este règim suposa que l'ajuda total de minimis concedida a una empresa determinada no serà superior a 200.000 euros durant qualsevol període de tres exercicis fiscals. Quan l'empresa opere en el sector del transport per carretera, l'import màxim aplicable serà de 100.000 euros.   
  
DISPOSICIONS FINALS  
  
Primera  
Es faculta el secretari autonòmic de Formació i Ocupació per a dictar totes les instruccions i adoptar les mesures que considere oportunes per a l'execució i aplicació d'esta orde, així com per a modificar els terminis i termes establits en esta, quan concórreguen circumstàncies degudament motivades que impossibiliten el seu compliment.   
  
Així mateix, se'l faculta perquè mitjançant una resolució puga, sense necessitat d'obrir un nou termini de presentació de sol·licituds, incrementar les dotacions econòmiques inicialment establides i redistribuir els crèdits.  
  
Segona  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
Contra este acte, que esgota la via administrativa, els interessats podran interposar un recurs contenciós administratiu en el termini de dos mesos, comptats des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a) i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'este mateix òrgan en el termini d'un mes, computat en els termes mencionats, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.  
  
València, 22 de juny de 2012  
  
La consellera d'Educació Formació i Ocupació,  
MARÍA JOSÉ CATALÁ VERDET  
  
  
ANNEX I  
  
Relació de sectors susceptibles de formalització de plans de formació  
  
Agrari  
Construcció  
Indústria del calcer  
Indústria del metall  
Indústria tèxtil i de la confecció  
Indústria química, excloent-ne la indústria del plàstic  
Indústries agroalimentàries  
Indústries de la fusta i de fabricació de mobles  
Indústria del Plàstic  
Manipulat, envasament, comerç i exportació de cítrics i productes hortofructícoles  
Producció audiovisual  
Sector de neteja d'edificis i locals  
Servicis d'atenció a persones dependents  
Servicis de transport per carretera  
Turisme i hostaleria